Holger K. Nielsen (SF), 2003-05-21:
Hr. Søren Søndergaard gjorde tidligere ganske udmærket rede for hele forløbet ved hærchefens forsvinden her fra Danmark, så det skal jeg ikke komme nærmere ind på.
Jeg vil i stedet tage et andet udgangspunkt. Hærchefen blev opdaget her i Danmark, lige før Folketinget åbnede i 2001.
Det var dagbladet Politiken, der kunne offentliggøre, at han var her i Danmark, og det tør antydes, at det gav anledning til stor ravage i debatten. Under åbningsdebatten den 4. oktober 2001 fyldte han en meget stor del af diskussionen, og hvorfor gjorde han det?
Jo, fordi de borgerlige partier havde brug for at piske stemninger op.
Den danske asyllovgivning skulle være et hovedtema i valgkampen, og derfor kom hærchefen som kaldet fra himlen.
Man kunne ligesom sige, at nu havde regeringens slappe politik medført, at masseforbrydere og grove kriminelle, og jeg ved ikke hvad, var kommet ind i Danmark.
Det virkede, og hærchefen kunne også spille en rolle i den valgkamp, der startede lidt senere.
Men siden hen har det jo vist sig at være en lidt anden historie end den, som de daværende oppositionspartier kørte frem med.
Der er tale om en tidligere hærchef, der flygtede fra Saddam Husseins regime og blev hjulpet af CIA under flugten.
Han var blevet debriefet af CIA, som selvfølgelig skulle pumpe ham for alle de oplysninger, han måtte have om Saddam Husseins militære forhold, og det var formentlig med hjælp fra CIA, han blev placeret i det lille smørhul, der hedder Danmark.
Det er, hvad jeg har kunnet finde ud af ud fra alle de kilder og oplysninger, der overhovedet har været til rådighed.
En sådan tidligere hærchef er en så stor kanon, at det amerikanske efterretningsvæsen har haft helt og fuld kontrol med, hvor han har befundet sig, og det har også vist sig, at han under sit ophold i Danmark har haft kontakt med amerikanske efterretningsfolk og med de grupper, der skulle være i opposition til Saddam Hussein.
Derfor var det også helt, helt logisk og naturligt, at manden skulle hjælpes ud af Danmark, da krigen blev indledt.
Der har været CIA-rapporter fremme om, at CIA har hjulpet ham her i landet.
Den CIA-mand, der fremkom med rapporten, trak senere oplysningerne tilbage, men jeg tør godt sige, at han er blevet tvunget til det.
For mig er det da fuldstændig indlysende, at med de store amerikanske interesser, der har været i en så fremtrædende militærperson, der har været tæt på Saddam Hussein, har man haft aktiv brug for ham i den krig, der skulle startes.
Det tør antydes, at der er en forklaring på, at den skingre tone, der blev anvendt i 2001, da de nuværende
regeringspartier havde brug for hærchefen i deres valgkamp,
er ændret til nogle ganske, ganske små pip.
Man ser gennem fingre med, at han forlader landet, og man er ikke særlig interesseret i, at han skal tilbage til Danmark.
Vi har gang på gang forsøgt at presse regeringen til at tage sagen op over for de amerikanske myndigheder.
Man har skrevet et brev til ambassaden, for det skulle man jo gøre, men vel vidende at der ikke ville ske noget. Man har sagt helt klart, også under debatten her i dag, at i og med at der er tale om en omvendt synder, har man i virkeligheden ikke tænkt sig at gøre særlig meget ved det. Selvfølgelig er man nødt til at sige, at han skal retsforfølges, og at man skal bruge det retssystem, der er, og hvis der er tale om en tidligere krigsforbryder og han kommer til Danmark igen, skal han selvfølgelig for retten i Sorø.
Naturligvis siger man det, hvad skulle man ellers sige?
Men virkeligheden er, at den danske regering har accepteret, at denne mand er sluppet ud af Danmark.
Man har set gennem fingre med det, man har ingen interesse i, at han skal retsforfølges her i Danmark, og derfor håber man, at denne sag lige så stille og roligt og langsomt dør ud.
Hvad der i oktober 2001 ifølge de daværende oppositionspartier var en af de største skandalesager, der er set i dette land, og en sag, der kunne bruges i valgkampen til at piske stemninger op, er i dag endt som stort set ingenting, fordi det har vist sig, at manden kunne bruges af den danske regering.
Han kunne også bruges af den amerikanske regering, og i stedet for, at han dengang nærmest var en krigsforbryder, er han i virkeligheden en af vennerne i dag.
Det er forklaringen på den måde, man har kørt denne sag på.